KOMMISSIONENS FORORDNING (EF) Nr. 934/97 af 27. maj 1997 om fastsættelse af visse vejledende mængder for indførsel af bananer til Fællesskabet i tredje kvartal 1997 (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), senest ændret ved forordning (EF) nr. 3290/94 (2), særlig artikel 20, og

ud fra følgende betragtninger:

Ifølge artikel 9, stk. 1, i Kommissionens forordning (EØF) nr. 1442/93 (3), senest ændret ved forordning (EF) nr. 1409/96 (4), skal der fastsættes vejledende mængder for udstedelse af importlicenser for hvert kvartal på grundlag af data og overslag vedrørende EF-markedet, og disse vejledende mængder udtrykkes i procent af de mængder, der er tildelt de forskellige lande eller landegrupper, som er anført i bilag I til Kommissionens forordning (EF) nr. 478/95 (5), ændret ved forordning (EF) nr. 702/95 (6);

på grundlag af en analyse af dataene vedrørende dels de afsatte bananmængder i EF i 1996 og navnlig de faktiske indførsler, især i tredje kvartal, dels forsynings- og forbrugsprognoserne for EF-markedet for tredje kvartal i 1997 bør der for at sikre tilfredsstillende forsyninger til hele Fællesskabet i tredje kvartal for hvert oprindelsessted fastsættes en vejledende mængde på 27 % af den mængde, der i toldkontingentet er tildelt det pågældende oprindelsessted;

på grundlag af de samme data bør der foretages fastsættelse af den tilladte mængde, der er omhandlet i artikel 9, stk. 2, i forordning (EØF) nr. 1442/93, og som hver erhvervsdrivende i kategori A og B kan ansøge om for tredje kvartal 1997;

de i artikel 14, stk. 1, i forordning (EØF) nr. 1442/93 omhandlede vejledende mængder for udstedelse af importlicenser for traditionel indførsel af bananer med oprindelse i staterne i Afrika, Vestindien og Stillehavet (AVS-staterne) bør ligeledes fastsættes;

denne forordning bør træde i kraft umiddelbart inden perioden for indgivelse af ansøgninger om licenser for tredje kvartal i 1997;

Forvaltningskomitéen for Bananer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

De i artikel 9, stk. 1, i forordning (EØF) nr. 1442/93 omhandlede vejledende mængder for indførsel af bananer inden for rammerne af det toldkontingent, der er omhandlet i artikel 18 og 19 i forordning (EØF) nr. 404/93, fastsættes for hele Fællesskabet for tredje kvartal i 1997 til 27 % af de mængder, der er fastsat for de enkelte lande og landegrupper i bilag I til forordning (EF) nr. 478/95.

Ved indførsel af bananer med oprindelse i Costa Rica, Colombia og Nicaragua finder de vejledende mængder anvendelse på importlicensansøgninger dels fra kategori A og C, dels fra kategori B.

Artikel 2

Den i artikel 9, stk. 2, i forordning (EØF) nr. 1442/93 omhandlede tilladte mængde for hver erhvervsdrivende i kategori A og B fastsættes for tredje kvartal i 1997 til 29 % af den mængde, den pågældende er tildelt i henhold til artikel 6, stk. 2, i nævnte forordning.

Artikel 3

De i artikel 14, stk. 1, i forordning (EØF) nr. 1442/93 omhandlede vejledende mængder for traditionel indførsel af bananer med oprindelse i AVS-staterne fastsættes for tredje kvartal 1997 til 30 % af de traditionelle mængder, der for hvert oprindelsessted er fastsat i bilaget til forordning (EØF) nr. 404/93.

Artikel 4

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. maj 1997.

På Kommissionens vegne

Franz FISCHLER

Medlem af Kommissionen

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.

(3) EFT nr. L 142 af 12. 6. 1993, s. 6.

(4) EFT nr. L 181 af 20. 7. 1996, s. 13.

(5) EFT nr. L 49 af 4. 3. 1995, s. 13.

(6) EFT nr. L 71 af 31. 3. 1995, s. 84.